Od mája 2023 sa v Samarii opäť rozbehnú tvorivé dielne. Budú sa konať pravidelne, každý utorok dopoludnia (10:00- 12:00 hod.) na dvore Spoločenského domu Trávniky na Nevädzovej ulici 4, vedľa OC Retro v Ružinove.
Workshopy sú určené pre všetkých ľudí od 5 do 100 rokov, ktorí radi tvoria, vymýšľajú, majú chuť a potrebu vyrábať krásne veci z obyčajných materiálov, ktorými sme obklopení. Okrem tvorivej atmosféry u nás nájdete pohodu a priestor na zdieľanie svojich nápadov, zručností a skúseností.
Tvorivé dielne sú tematicky ladené, každý mesiac sa budeme venovať výrobe iných výrobkov. Program je prispôsobený tak, aby zaujal a oslovil ľudí všetkých vekových kategórií. Napríklad pri výrobe piškvorkového setu môžu skúsení krajčíri aj krajčíri – začiatočníci šiť bavlnené vrecúško, deti môžu farbami zdobiť kamienky alebo drievka.
Program činností na mesiace máj- september:
Máj
- šitie tašiek (z textilu alebo kávových obalov)
- šitie textilných vreciek na potraviny (ekologická alternatíva igelitových vreciek na potraviny)
Jún
- výroba piškvorkového setu (textilné vrecúško, piškvorky z kamienkov, dreva a pod.)
- šitie textilných hračiek (myšky, sliepočky a pod.)
Júl
- výroba a zdobenie dekoratívnych drevených domčekov
August
- výroba /šitie textilných bábik
- výroba záložiek do knihy
September
- šitie textilných srdiečok a vrecúšok plnených levanduľou, zdobenie, vyšívanie srdiečok
- šitie puzdier na mobil, na okuliare
Výrobky z workshopov budeme prezentovať na spoločenských stretnutiach, ktoré spojíme s komunitnou burzou. O konkrétnych dátumoch stretnutí budeme informovať na našich sociálnych sieťach.
- 06/2023: Burza hračiek
- 08/2023: Burza kníh
- 09/2023: Burza oblečenia
Projekt podporila mestská časť Bratislava-Ružinov v rámci svojho dotačného programu.